Virallinen lehti nro C 117 , 16/04/1998 s. 0172



KIRJALLINEN KYSYMYS P-3311/97 komissiolle esittäjä(t): Antoni Gutiérrez Díaz (GUE/NGL) (15. lokakuuta 1997) Aihe: Psyykkiset sairaudet Maailmanlaajuista psyykkisen terveyden päivää vietettiin 10. lokakuuta 1996. Parlamentin jäsen Josu Imaz esitti kirjallisen kysymyksen siitä, miten komissio huomioi psyykkiset sairaudet. Komissio vastasi kysymykseen 21. toukokuuta 1996. Kyseisessä vastauksessa vahvistetaan, että komissio tutkii psyykkisiä sairauksia, itsemurha mukaan lukien, ja että se tutkii mahdollisuutta itsemurhien ehkäisemiseen mahdollisen ohjelman puitteissa. On kuitenkin ilmeistä, että tällaiset itsemurhat (psyykkisiin sairauksiin liittyvät) ovat looginen seuraus psyykkisestä sairaudesta. Näin ollen: 1. Onko komissio kehittänyt tai aikooko se kehittää ohjelman psyykkisten sairauksien ehkäisyyn? Mikä on sen budjetti? 2. Kuinka paljon on vuoden 1996 talousarvion alamomentista B3-4300, joka on 5 miljoonaa ecua, osoitettu Alzheimerin taudille ja muille psyykkisille sairauksille? Mitä nämä muut sairaudet ovat? Kuinka monta ecua jokaista sairautta kohden? 3. Onko hallintoviranomaisia varten olemassa yhteisön säännöstöä tai suosituksia psyykkisesti sairaiden (erottaen heidät vammaisista) työelämään jälleen sijoittamiseksi? Valvooko yhteisö, miten jäsenvaltiot ja konkreettisesti Espanja noudattavat näitä säännöksiä tai suosituksia? 4. Onko olemassa suosituksia siitä, että psyykkisesti sairaiden osa-aikaiset työsopimukset olisivat soveliaita heidän suorituskykynsä kehittämiseen ehkäisemällä ahdistuksen lisääntymistä? 5. Onko komissio tietoinen siitä, että työsopimuksen allekirjoittaessaan nämä henkilöt usein menettävät eläkkeensä, minkä vuoksi halu palata takaisin työhön - vakituisen työpaikan ollessa epävarma - katoaa eläkkeen menettämisen pelosta? Komission jäsenen Pádraig Flynnin komission puolesta antama vastaus (6. marraskuuta 1997) Vuonna 1996 hermostorappeumasairauksista kärsivien henkilöiden, erityisesti Alzheimer-tyyppistä tautia (DAT) ja siihen liittyviä oireyhtymiä sairastavien henkilöiden sekä heidän avustajiensa elämänlaadun parantamiseen tähtääville ylikansallisille toiminnoille 5 miljoonaa ecua. Ehdotuspyynnön tuloksena valittiin rahoitettavaksi 26 erilaista Alzheimerin tautiin liittyvää hanketta. Yhteisöllä ei ole omaa kansanterveysalan ohjelmaa psyykkisten sairauksien ehkäisemiseksi. Mielenterveyden edistämiselle on kuitenkin annettu etusija terveyden edistämistä, terveydestä tiedottamista, terveyskasvatusta ja -koulutusta koskevassa yhteisön toimintaohjelmassa kansanterveyden alalla ((Päätös N:o 645/96/EY, EYVL L 95, 16.4.1996. )). Mielenterveyden edistäminen on yksi niistä kahdeksasta terveyteen liittyvistä aiheista, joihin tämä ohjelma keskittyy. Itsemurha on yksi viidestä pääaiheesta komission tiedonannossa ((Kom (97) 178 lopullinen. )), jossa ehdotetaan yhteisön toimintaohjelmaa henkilövahinkojen ehkäisemiseksi kansanterveysalan toimintakehyksen yhteydessä. Yhteisöllä ei ole säännöstöä tai suosituksia psyykkisesti sairaiden työelämään sopeuttamisen osalta, mutta tulevassa vammaisten työllistämistä käsittelevässä komission tiedonannossa analysoidaan vammaisten työelämään siirtymistä sekä seurauksia eläkkeen myöntämisestä vammaisille ja heidän mahdollisuuksiaan saada vakituinen työpaikka avoimilla työmarkkinoilla. Tänä vuonna on osoitettu 11,8 miljoonaa ecua vammaisten yhtäläisten mahdollisuuksien edistämistä koskevan yhteistyön valmistelevia toimenpiteitä varten, erityisesti kansalaisjärjestöjen toimien sekä vammaisten muodostamien yhdistysten tukemiseen. Ehdotuspyyntö julkaistiin huhtikuussa 1997. Rahoitettavaksi on esivalittu 128 ehdotusta, joista 13 keskittyy yksinomaan psyykkisesti sairaisiin.